Rikke Hvilshøj (V), 2006-03-21:
Det er nogle indholdsløse anklager, og hvis hr. Jørgen Arbo-Bæhr beder mig om at udøve myndighed ud over verden og ud i andre lande, så er det altså ikke noget, vi har mulighed for.
Men der bliver sikret en meget grundig sagsbehandling, og retssikkerheden for asylansøgere i Danmark kan vi være meget godt bekendt.
Med hensyn til indsatsen over for de unge og uddannelse er det den her regering, der har sikret at afsætte flere ressourcer til at hjælpe med at finde flere praktikpladser, indsatser for mentorordninger og styrke vejledning, bare for at nævne nogle få eksempler.
Det er ikke skolepraktikken, der redder det her.
Til gengæld er det de mange ekstra praktikpladser, som allerede er opstået bare det seneste år.
Det har været en interessant debat, også en debat, der er kommet noget vidt omkring i forhold til det lovforslag, som vi nu behandler, men der er nogle ting, som jeg føler det er nødvendigt at give nogle kommentarer, fordi de ikke skal have lov til at stå uimodsagt.
Hvis vi skal starte bagfra, så siger hr. Jørgen Arbo-Bæhr, at lovgivningen tilsiger, at politisk forfulgte kan sendes tilbage i armene på deres forfølgere.
Det er simpelt hen ikke rigtigt.
Flygtninge har i Danmark den fulde beskyttelse inden for dansk lovgivning og inden for rammerne af internationale konventioner, punktum.
Der er den fulde beskyttelse, og det er nogle meget grove anklager, der bliver rettet mod det uafhængige Flygtningenævn og deres afgørelser.
Vi kan jo bare konstatere, at oppositionen kæmper med næb og kløer for at sikre, at vi kommer tilbage til tilstandene, som vi så dem i 1990’erne, hvor vi ikke stillede krav, og hvor man ikke mente, at der var en sammenhæng mellem det antal af udlændinge, der kom til Danmark, og mulighederne for, at vi i Danmark kunne integrere dem på ordentlig vis.
Hr. Ole Sohn mener og udtrykte, at der var en masse ting, som regeringen ikke havde taget hånd om.
Jeg vil bare spørge: Hvad er det for en regering, der endelig har taget fat om det urimelige i, at der gennem mange år er børn med anden etnisk baggrund, der er kommet ud af vores skolesystem uden at have tilstrækkelige kvalifikationer til at tage en videregående uddannelse?
Hvad er det for en regering, der har taget fat på den problemstilling og har taget en række initiativer for at rette op på det?
Hvad er det for en regering, der endelig har taget fat på problemstillingen om, at 60 pct. af de unge med anden etnisk baggrund falder ud af erhvervsuddannelserne?
Det er denne regering.
Hvad er det for en regering, som har sat mål for, hvor stor en procentdel af de statsligt ansatte man gerne ser har en anden etnisk baggrund?
Det er denne regering.
Hvad er det for en regering, der har lavet en overenskomstaftale på det statslige område, der sikrer integrationsstillinger, således at man kan hjælpe flere ind også på de statslige arbejdspladser?
Det hænger sammen med, at regeringen ser en klar sammenhæng i det antal udlændinge, der kommer til Danmark, og de muligheder, vi har for at integrere de borgere ordentligt i det danske samfund.
Det hænger også sammen med, at denne regering sådan set mener, det er helt rimeligt, at vi også stiller krav til folk.
På den anden side stiller vi en række muligheder til rådighed fra det offentlige.
Bl.a. giver vi 3 års gratis danskundervisning, og kommunen skal stille sig til rådighed med aktiveringstilbud og anden hjælp for at hjælpe folk ind på arbejdsmarkedet.
Og hvad angår erklæringen, så kan vi være uenige – det kan jeg forstå – om nødvendigheden af, at vi i Danmark sender nogle klarere signaler, end vi har gjort tidligere, om, hvad det egentlig er for et samfund, man kommer til, når man kommer til Danmark udefra.
Det synes jeg, og det synes regeringen er helt rimeligt, og jeg tror faktisk, det giver et meget bedre udgangspunkt for en god integrationsindsats i Danmark.